b"\n_START_ARTICLE_\nG\xc3\xbcnther Anders\n_START_SECTION_\nVida\n_START_PARAGRAPH_\nG\xc3\xbcnter Stern fou un dels fills dels psic\xc3\xb2legs William Stern i Clara Stern, autors del fam\xc3\xb3s llibre Psychologie der fr\xc3\xbchen Kindheit (Psicologia de la primera inf\xc3\xa0ncia) i jueus laics. Anders sempre manifest\xc3\xa0 una certa dist\xc3\xa0ncia respecte al pensament jueu, per\xc3\xb2 al final de la seva vida considerava que bona part de la seva filosofia recollia l'esperit dels profetes, ara, per\xc3\xb2, en relaci\xc3\xb3 a la protesta contra la tecnologia, convertida en \xc3\xaddol del temps present que ell anomena temps del fi. Va estudiar filosofia amb Cassirer, Martin Heidegger i Edmund Husserl. Es va llicenciar amb 21 anys sota la direcci\xc3\xb3 de Husserl, el 1923, a la Universitat de Freiburg presentant un treball de final de carrera sobre la fenomenologia i fou el primer marit de Hannah Arendt. Per sobreviure va treballar com a periodista amb el pseud\xc3\xb2nim G\xc3\xbcnther Anders, que en alemany significa d'una altra manera i \xc3\xa9s tamb\xc3\xa9 un acr\xc3\xb2stic del cognom Arendt._NEWLINE_Amb l'arribada dels nazis al poder se li va fer impossible qualsevulla activitat acad\xc3\xa8mica - i de fet mai no fou professor regular en cap Universitat al llarg de tota la seva llarga vida. L'any 1933 s'exili\xc3\xa0 a Par\xc3\xads, on visqu\xc3\xa9 tres anys. All\xc3\xad va escriure la seva novel\xc2\xb7la Die molussiche Katakombe, que rest\xc3\xa0 in\xc3\xa8dita fins a l'any 1992, i public\xc3\xa0 el seu assaig Pathologie de la libert\xc3\xa9 el 1936 a la revista Recherches Philosophiques. L'any 1936 emigr\xc3\xa0 als Estats Units, on viure en una situaci\xc3\xb3 d'extrema precarietar (fins i tot arrib\xc3\xa0 a treballar com a obrerer en una f\xc3\xa0brica) i hi va romandre fins que el 1950 es trasllad\xc3\xa0 a Viena, ciutat on visqu\xc3\xa9 fins a la seva mort organitzant el moviment antinuclear. Els seus viatges a Hiroshima (1957) i a Vietnam (com a opositor a la guerra) esdevingueren material per a les seves obres de reflexi\xc3\xb3 pacifista. Anders (que com Arendt i Hans Jonas havia estat deixeble de Heidegger \xc3\xa9s potser el m\xc3\xa9s significatiu dels seus cr\xc3\xadtics.\n_START_SECTION_\nPensament\n_START_PARAGRAPH_\nAnders \xc3\xa9s un dels cr\xc3\xadtics de la tecnologia m\xc3\xa9s importants del pensament del segle 20. Per a ell la bomba at\xc3\xb2mica representa el mal absolut i, per tant, la resist\xc3\xa8ncia al poder de la tecnologia \xc3\xa9s l'exig\xc3\xa8ncia moral b\xc3\xa0sica de la modernitat. L'any 1983, en ocasi\xc3\xb3 de l'atorgament del premi Theodor Adorno pel conjunt de la seva obra, Anders manifest\xc3\xa0: S\xc3\xb3c tan sols un conservador ontol\xc3\xb2gic, en principi, que tracta que el m\xc3\xb3n es conservi per tal de poder modificar-lo, i de fet, el m\xc3\xa9s significatiu de la seva obra est\xc3\xa0 vinculat a la lluita contra el totalitarisme i contra la bomba at\xc3\xb2mica._NEWLINE_El pensament d'Anders deriva del que ell mateix anomen\xc3\xa0 principi de desesperaci\xc3\xb3; \xc3\xa9s el mal absolut de la bomba at\xc3\xb2mica el que justifica a la manera de Kant una acci\xc3\xb3 imperativa per salvar la humanitat. Per\xc3\xb2 curiosament Anders no \xc3\xa9s kanti\xc3\xa0 en la seva teoria de la veritat. A parer seu els fets reals que menen a la crisi at\xc3\xb2mica i ecol\xc3\xb2gica estan essent cont\xc3\xadnuament minimitzats pel sistema pol\xc3\xadtic, cosa que fa moralment justificable l'exageraci\xc3\xb3 dels mals del m\xc3\xb3n present, en nom d'un principi d'ordre m\xc3\xa9s alt, com \xc3\xa9s el de la superviv\xc3\xa8ncia de la humanitat._NEWLINE_Els humans viuen en un estat de dispersi\xc3\xb3, produ\xc3\xaft per la t\xc3\xa8cnica moderna i, especialment, per la televisi\xc3\xb3, que ens ha deixat sense contacte directe amb la realitat. D'aqu\xc3\xad la necessitat d'un esfor\xc3\xa7 intel\xc2\xb7lectual per conscienciar-los, en un moment en qu\xc3\xa8 la t\xc3\xa8cnica conspira per impedir-ho."